b'\n_START_ARTICLE_\nVuorotteluvapaa\n_START_PARAGRAPH_\nVuorotteluvapaa on pohjoismainen ja suomalainen j\xc3\xa4rjestelm\xc3\xa4, jossa vakituisessa ty\xc3\xb6suhteessa oleva, riitt\xc3\xa4v\xc3\xa4n pituisen ty\xc3\xb6historian kartuttanut henkil\xc3\xb6 voi j\xc3\xa4\xc3\xa4d\xc3\xa4 m\xc3\xa4\xc3\xa4r\xc3\xa4aikaiselle vapaalle ty\xc3\xb6st\xc3\xa4\xc3\xa4n. Vapaalle j\xc3\xa4\xc3\xa4v\xc3\xa4n tilalle, mutta ei v\xc3\xa4ltt\xc3\xa4m\xc3\xa4tt\xc3\xa4 samoihin teht\xc3\xa4viin, otetaan ty\xc3\xb6voimatoimistoon rekister\xc3\xb6itynyt ty\xc3\xb6t\xc3\xb6n ty\xc3\xb6nhakija._NEWLINE_Vuoden 2016 alusta alkaen Suomessa vuorotteluvapaalle j\xc3\xa4\xc3\xa4misen ehtona on 20 vuoden ty\xc3\xb6historia. Ty\xc3\xb6ss\xc3\xa4oloehtoa on viime vuosina korotettu kahdesti. Vuoteen 2014 asti riitti 10 vuoden ty\xc3\xb6historia ja vuonna 2015 edellytettiin 16 vuoden ty\xc3\xb6historiaa. Vuorotteluvapaan pituus on v\xc3\xa4hint\xc3\xa4\xc3\xa4n 100 ja enint\xc3\xa4\xc3\xa4n 180 p\xc3\xa4iv\xc3\xa4\xc3\xa4. Kela maksaa vuorotteluvapaan ajan vuorottelukorvausta, joka on 70 prosenttia hakijalle laskettavasta ty\xc3\xb6tt\xc3\xb6myysp\xc3\xa4iv\xc3\xa4rahasta tai ansiosidonnaisesta ty\xc3\xb6tt\xc3\xb6myyskorvauksesta. Aiemmin vuorotteluvapaan pituus oli 90\xe2\x80\x93360 p\xc3\xa4iv\xc3\xa4\xc3\xa4 ja yli 25 vuoden ty\xc3\xb6historia oikeutti korotettuun vuorottelukorvaukseen, joka oli 80 prosenttia ty\xc3\xb6tt\xc3\xb6myysp\xc3\xa4iv\xc3\xa4rahasta._NEWLINE_Vapaan voi pit\xc3\xa4\xc3\xa4 yht\xc3\xa4jaksoisesti tai jaksotettuna, kuitenkin niin, ett\xc3\xa4 lyhin jakso on aina v\xc3\xa4hint\xc3\xa4\xc3\xa4n kolme kuukautta. Ty\xc3\xb6nantajalla on oikeus hyl\xc3\xa4t\xc3\xa4 tai hyv\xc3\xa4ksy\xc3\xa4 alaisensa vuorotteluvapaa-anomus. Sopimuksia tehd\xc3\xa4\xc3\xa4n kolme kappaletta: hakijalle, ty\xc3\xb6nantajalle ja ty\xc3\xb6voimatoimistolle._NEWLINE_Vapaan tarkoituksena on edist\xc3\xa4\xc3\xa4 ty\xc3\xb6ntekij\xc3\xa4n jaksamista ja tarjota ty\xc3\xb6tt\xc3\xb6m\xc3\xa4lle ty\xc3\xb6kokemusta. Vuorottelusijaisuus antaa ty\xc3\xb6nantajalle tilaisuuden tutustua ty\xc3\xb6t\xc3\xa4 tarvitsevaan ja kokeilla mahdollista uutta ty\xc3\xb6yhteis\xc3\xb6n j\xc3\xa4sent\xc3\xa4 ennen rekrytointia. Vuorotteluvapaan aikana on mahdollista opiskella kotimaisessa oppilaitoksessa tai matkustella menett\xc3\xa4m\xc3\xa4tt\xc3\xa4 vuorottelukorvausta, mutta palkallinen ty\xc3\xb6 aiheuttaa vuorottelusopimuksen purkamisen. Ty\xc3\xb6ntekij\xc3\xa4ll\xc3\xa4 on oikeus palata vuorotteluvapaalta aikaisempaan tai siihen rinnastettavaan ty\xc3\xb6h\xc3\xb6n._NEWLINE_Vuorotteluvapaan ajalta ei kerry vuosilomaa. Vapaan voi keskeytt\xc3\xa4\xc3\xa4 vain sopimalla, mutta vapaa p\xc3\xa4\xc3\xa4ttyy automaattisesti \xc3\xa4itiys-, isyys- tai vanhempainvapaan alkaessa. Mik\xc3\xa4li henkil\xc3\xb6 saa sairausp\xc3\xa4iv\xc3\xa4rahaa, vuorottelukorvausta ei makseta. Vuorotteluvapaan ajalta kertyy el\xc3\xa4kett\xc3\xa4. Vuorotteluvapaan ajalta el\xc3\xa4kkeen laskennan perusteena k\xc3\xa4ytet\xc3\xa4\xc3\xa4n 55 prosenttia siit\xc3\xa4 ansiosta, josta vuorottelukorvaus on laskettu. T\xc3\xa4st\xc3\xa4 ansion osuudesta el\xc3\xa4kett\xc3\xa4 karttuu 1,5 prosenttia vuodessa._NEWLINE_Suomessa vuorottelu\xc2\xadvapaa otettiin kokeilu\xc2\xadluontoisesti k\xc3\xa4ytt\xc3\xb6\xc3\xb6n vuoden 1996 alussa voimaan tulleella m\xc3\xa4\xc3\xa4r\xc3\xa4\xc2\xadaikaisella lailla. Se s\xc3\xa4\xc3\xa4dettiin aluksi kahdeksi vuodeksi, mutta my\xc3\xb6hemmin sen voimassa\xc2\xadoloa jatkettiin vuoden 2002 loppuun saakka. Vuorottelu\xc2\xadvapaa\xc2\xadj\xc3\xa4rjestelm\xc3\xa4 vakinaistettiin vuoden 2003 alussa voimaan tulleella lailla. Vuorotteluvapaaj\xc3\xa4rjestelm\xc3\xa4\xc3\xa4 uudistettiin vuoden 2016 alussa voimaan tulleilla lainmuutoksilla.'